མཇུག་མཐར་༧གོང་ས་མཆོག་གིས་དབུ་མའི་ལམ་དང་རང་བཙན་གྱི་ཁྱེད་པར་སྐོར་གསུངས་དོན།དབུ་མའི་ལམ་གྱི་སྐོར་ལ་སྐད་ཆ་ཞིག་བཤད་འདོད་བྱུང་སོང་།དབུ་མའི་ལམ་རྒྱལ་བ་རིན་པོ་ཆེ་ཡི་བཀའ་རེད་ཟེར་བ་དང་།རྒྱལ་བ་རིན་པོ་ཆེའི་ཡེ་ཤེས་དབྱིངས་དཔྱད་རེད་ཟེར་བ་དེ་ནོར་བ་རེད།དབུ་མའི་ལམ་ལ་གྲུབ་འབྲས་གང་ཐོན་འདུགལམ་ཁ་དེ་བདམས་པའི་དགོས་པ་རྒྱུ་མཚན་གང་རེད།འདི་དག་ལ་བསམ་བློ་གཏོང་དགོས།གཞོན་ནུའི་སྒྲིག་འཛུགས་ལ་མཚོན་ན།མཐའ་གཅིག་ཏུ་རང་བཙན་རྩོད་ཀྱི་ཡོད་པ་རེད།ཐོག་མ་ཉིད་ནས་ངས་ལབ་རྒྱུ་བྱུང་།ཁྱོད་རང་ཚོས་ཐོབ་ཐང་རྩོད་ཀྱི་ཡོད་པ་རེད།རྒྱ་བོད་ཐ་དད་ཡིན་པ་དེ་ལོ་རྒྱུས་ཀྱི་ཐོག་ནས་ང་ཚོར་ཐོབ་ཐང་ཡོད།བོད་ཀྱི་གནད་དོན་འདི་དེ་ཙམ་ཛ་དྲག་མེད་པ་ཡིན་ན།ཐོབ་ཐང་བརྩད་བསྡད་ན་མ་འགྲིག་པ་གང་ཡང་མེད།བོད་པའི་ཆོས་དང་རིག་གཞུང་།སྐད་ཡིགཁོར་ཡུག་སོགས་ལོ་རེ་རེ་བཞིན་ཉམས་ཆག་ཏུ་འགྲོ་བཞིན་ཡོད།ཛ་དྲག་གི་གནས་སྟངས་འདི་ལས་བོད་སྐྱོབ་ཐུབ་པའི་ཐབས་ཤེས་ཤིག་འཐེན་དགོས་པ་རེད་མ་གཏོགས་ཐོབ་ཐང་གཅིག་པུ་བཤད་འདུག་རྒྱུའི་དུས་ཚོད་མ་རེད།ཅེས་དང་།ཉེ་ཆར་གཞོན་ནུ་ཚོར་ཐུག་སྐབས་སྔ་ཕྱིའི་ལོ་རྒྱུས་ཆ་ཚང་བཤད་རྒྱུ་བྱུང་།ང་ཚོ་རང་བཙན་ཐོག་ཕྱིན་པ་ཡིན་ན།ང་ཚོར་རྒྱབ་སྐྱོར་ག་ཚོད་ཡོང་གི་རེད།འདི་ལ་བསམ་བློ་གཏོང་དགོས།༢༠༠༨ལོར་དམིགས་བསལ་ཚོགས་ཆེན་ཚོགས་སྐབས་བཀའ་བློན་ཁྲི་པར་ལབ་རྒྱུ་བྱུང་།མང་མོས་ཐོག་ནས་སྲིད་བྱུས་ལ་བསྒྱུར་བཅོས་གཏོང་དགོས་བྱུང་ན་གཏོང་རྒྱུ་ལས་ཡོད་པ་མ་རེད།འོན་ཀྱང་ངས་མུ་མཐུད་འགན་འཁུར་དགོས་མིན་ཐད་ངས་བསམ་བློ་ཞིག་གཏོང་རྒྱུ་རེད།འགྲུབ་རྒྱུ་མེད་པ་ཞིག་ལ་ངས་འགན་འཁུར་ནས་ཆོ་ཡོད་པ་མ་རེད།གཞོན་ནུས་ཐོབ་ཐང་རྩོད་ཀྱི་ཡོད་པ་དེར་སྒྲུབ་ཐབས་འདི་ཡོད་དང་།རྒྱབ་སྐྱོར་ཇི་ལྟར་འཚོལ་རྒྱུ་ཡིན་པ།བྱེད་ལུགས་བྱེད་སྟངས་འདི་འདྲ་ཡིན་ཟེར་ནས་གོམ་པ་རིམ་སྤོས་ཀྱི་འགྲོ་སྟངས་གསལ་གསལ་ཐང་ཐང་ཞིག་བྱུང་བ་ཡིན་ན་བསམ་བློ་གཏོང་གི་རེད།དེ་འདྲའི་སྒྲུབ་ཐབས་དང་རྒྱབ་སྐྱོར་འཚོལ་ཐབས་གང་ཡང་མེད་པར་ང་ཚོར་རང་བཙན་དགོས་ལབ་ན་ཐལ་ཆ་རེད།ཅེས་གསུངས་སོང་།